COMISIA EUROPEANĂ Bruxelles, 28.11.2022 COM(2022) 666 final 2022/0391(COD) Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (CE) nr. 6/2002 al Consiliului privind desenele sau modelele industriale comunitare și de abrogare a Regulamentului (CE) nr. 2246/2002 al Comisiei (Text cu relevanță pentru SEE) {SEC(2022) 422 final} - {SWD(2022) 367 final} - {SWD(2022) 368 final} - {SWD(2022) 369 final}



EXPUNERE DE MOTIVE 1.CONTEXTUL PROPUNERII •Motivele și obiectivele propunerii Drepturile asupra desenelor sau modelelor industriale protejează aspectul unui produs. Atractivitatea unui produs decurge întocmai din desenul sau modelul industrial. Atractivitatea vizuală este unul dintre factorii-cheie care influențează alegerea consumatorilor de a prefera un produs în locul altuia. Produsele bine proiectate creează un important avantaj competitiv pentru producători. Pentru a se încuraja inovarea și crearea de noi desene sau modele industriale de produse în era digitală, este tot mai mult nevoie ca protecția juridică a drepturilor asupra desenelor sau modelelor industriale să fie accesibilă, adaptată exigențelor viitorului, eficace și consecventă. Sistemul de protecție a desenelor sau modelelor industriale din Europa are peste douăzeci de ani. Legislațiile statelor membre în materie de desene sau modele industriale au fost parțial aliniate prin Directiva 98/71/CE a Parlamentului European și a Consiliului din 13 octombrie 1998 („directiva”). Pe lângă sistemele naționale de protecție a desenelor sau modelelor industriale există un sistem de sine stătător care a fost instituit prin Regulamentul (CE) nr. 6/2002 al Consiliului din 12 decembrie 2001 („regulamentul”) și prin care se asigură protecția unor drepturi unitare cu efecte egale în toată UE sub forma desenului sau modelului industrial comunitar înregistrat („DMICI”) și a desenului sau modelului industrial comunitar neînregistrat. Regulamentul a fost modificat o singură dată, în 2006, pentru validarea aderării UE la sistemul internațional de înregistrare de la Haga. În plus, continuă să existe un regim juridic tranzitoriu în ceea ce privește protecția desenelor sau modelelor industriale în cazul pieselor de schimb pentru reparații. Întrucât nu s-a putut ajunge la un acord în acest aspect, directiva conține o clauză „statu-quo plus”, în temeiul căreia, până la adoptarea propunerilor Comisiei de modificare a directivei, statele membre își pot menține legislația existentă cu privire la posibilitatea ca piesele de schimb să beneficieze de protecție. Din acest motiv, Regulamentul (CE) nr. 6/2002 exceptează piesele de schimb pentru reparații de la protecția desenelor sau modelelor industriale comunitare până în momentul în care Consiliul decide asupra politicii sale în această chestiune pe baza unei propuneri a Comisiei. Propunerea prezentată de Comisie în 2004 pentru alinierea protecției desenelor sau modelelor industriale în cazul pieselor de schimb vizibile prin introducerea în directivă a unei „clauze privind reparațiile” (precum cea deja inclusă în regulament) nu a primit suficient sprijin în cadrul Consiliului, în pofida sprijinului covârșitor din partea Parlamentului European, și a fost retrasă în 2014. În concordanță cu Agenda Comisiei pentru o mai bună legiferare, în care se prevede și reexaminarea cu regularitate a politicilor UE, Comisia a lansat, în 2014, o evaluare a funcționării sistemelor de protecție a desenelor sau modelelor industriale în UE, care implică o evaluare economică și juridică cuprinzătoare, bazată pe o serie de studii. La 11 noiembrie 2020, Consiliul Uniunii Europene a adoptat concluzii privind politica în domeniul proprietății intelectuale și revizuirea sistemului de desene sau modele industriale din UE. Consiliul a invitat Comisia să prezinte propuneri de revizuire a legislației UE în domeniul desenelor sau modelelor industriale, însoțite de o evaluare a impactului cuprinzătoare și aprofundată, în vederea modernizării sistemelor de protecție a desenelor sau modelelor industriale și în vederea sporirii atractivității protecției desenelor sau modelelor industriale pentru autorii individuali și întreprinderi, în special pentru întreprinderile mici și mijlocii (IMM-uri). Pe baza rezultatelor finale ale evaluării, Comisia a anunțat, în comunicarea sa din 25 noiembrie 2020 intitulată „Valorificarea la maximum a potențialului inovator al UE – Un plan de acțiune privind proprietatea intelectuală care să sprijine redresarea și reziliența UE”, că va revizui legislația UE privind protecția desenelor sau modelelor industriale, în urma reformei reușite a legislației privind marca UE. La 25 iunie 2021, Consiliul a adoptat concluzii suplimentare privind politica în domeniul proprietății intelectuale, îndemnând Comisia să acorde prioritate prezentării cât mai curând posibil a unei propuneri privind revizuirea și modernizarea legislației UE privind desenele sau modelele industriale. În plus, în avizul său de sprijin asupra Planului de acțiune privind proprietatea intelectuală, Parlamentul European a subliniat necesitatea revizuirii sistemului de protecție a desenelor sau modelelor industriale, înființat în urmă cu 20 de ani. Considerate un pachet în cadrul Programului privind o reglementare adecvată și funcțională (REFIT), prezenta inițiativă și propunerea paralelă de reformare a directivei au ca principal obiectiv comun promovarea excelenței, a inovării și a competitivității în UE în materie de desene sau modele industriale. În acest sens, este necesar să se asigure că sistemul general de protecție a desenelor sau modelelor industriale este adecvat scopului în era digitală și că el devine considerabil mai accesibil și mai eficient pentru autori individuali, IMM-uri și industriile care utilizează intens desene sau modele industriale, prin costuri și o complexitate mai scăzute, o viteză sporită, o mai mare previzibilitate și securitate juridică. Concret, prezenta inițiativă de modificare a regulamentului are la bază următoarele obiective: –modernizarea și îmbunătățirea dispozițiilor existente, prin modificarea dispozițiilor depășite, prin sporirea securității juridice și prin clarificarea drepturilor în ceea ce privește domeniul de aplicare și limitele; –sporirea accesibilității, a eficienței și a abordabilității ca preț a protecției DMICI-urilor, prin simplificarea și raționalizarea procedurilor și prin ajustarea și optimizarea nivelului și a structurii taxelor de plătit. •Coerența cu dispozițiile legislative existente în acest domeniu Prezenta propunere are ca scop modificarea Regulamentului (CE) nr. 6/2002 al Consiliului. Prezenta propunere formează împreună cu propunerea paralelă de reformare a Directivei 98/71/CE un pachet coerent în cadrul punerii în aplicare a Planului de acțiune privind proprietatea intelectuală și în scopul modernizării și al alinierii în continuare a legislației actuale a UE privind protecția desenelor sau modelelor industriale. Prezenta propunere este coerentă și cu Regulamentul (UE) 2017/1001 al Parlamentului European și al Consiliului privind marca Uniunii Europene. Această coerență se observă, de exemplu, la nivelul domeniului de aplicare al drepturilor asupra desenelor sau modelelor industriale, care, ca și domeniul de aplicare al mărcii UE, este extins pentru a cuprinde și mărfurile contrafăcute aflate în tranzit și alte situații vamale. Este, de asemenea, cazul anumitor dispoziții referitoare la proceduri, care în prezent fac parte doar din regimul mărcii UE și a căror introducere este propusă odată cu revizuirea Regulamentului (CE) nr. 6/2002, cum ar fi dispozițiile referitoare la continuarea procedurii sau la revocarea deciziilor (a se vedea și mai jos, în contextul alinierii la procedurile privind marca UE). În plus, din motive de coerență, se propune să se confere Comisiei aceleași competențe delegate și de executare ca în Regulamentul (UE) 2017/1001. •Coerența cu alte politici ale UE Deoarece prin prezenta propunere se urmărește transformarea clauzei tranzitorii privind reparațiile, care constituie în prezent articolul 110 din Regulamentul (CE) nr. 6/2002, într-o dispoziție permanentă, care urmează să constituie un nou articol, și anume articolul 20a, în regulamentul respectiv, în concordanță cu introducerea unei clauze referitoare la reparare în directivă, propunerea este coerentă și complementară cu Regulamentul (UE) nr. 461/2010 (Regulamentul de exceptare pe categorii în sectorul autovehiculelor sau „RECAV”) în domeniul politicii antitrust.

Propunerea de menținere a acestei clauze privind reparațiile în Regulamentul (CE) nr. 6/2002 este coerentă și complementară și cu eforturile prezentate în cadrul Inițiativei privind produsele sustenabile, care vizează promovarea reparațiilor și a economiei circulare. 2.TEMEI JURIDIC, SUBSIDIARITATE ȘI PROPORȚIONALITATE •Temeiul juridic Propunerea se întemeiază pe articolul 118 alineatul (1) din TFUE, care împuternicește Parlamentul European și Consiliul să stabilească măsuri pentru crearea de drepturi europene de proprietate intelectuală în întreaga UE, inclusiv instituirea unor mecanisme centralizate de autorizare, coordonare și supraveghere la nivelul UE. Alegerea acestui temei juridic reprezintă o schimbare, dat fiind că temeiul juridic aplicat în cazul Regulamentului (CE) nr. 6/2002, la fel ca în cazul primului regulament privind marca comunitară (Regulamentul 40/94 privind marca comunitară), a fost articolul 308 din Tratatul CE. Articolul 118 fost introdus prin Tratatul privind funcționarea Uniunii Europene (TFUE) și oferă în prezent un temei juridic expres pentru drepturile de proprietate intelectuală la nivelul UE. Acest articol constituie, în prezent, și temeiul juridic al Regulamentului (UE) 2017/1001 al Parlamentului European și al Consiliului privind marca Uniunii Europene. •Subsidiaritatea (în cazul competențelor neexclusive) Articolul 118 alineatul (1) din TFUE poate fi aplicat numai pentru crearea de titluri europene de proprietate intelectuală. Sistemul de desene sau modele industriale ale Uniunii este un regim autonom creat printr-un regulament al UE și se aplică independent de orice sistem național. EUIPO (fostul OAPI) este o agenție de reglementare cu autonomie juridică, administrativă și financiară, care a fost creată de Consiliu pentru a gestiona sistemul de înregistrare a DMICI-urilor și a mărcii comunitare (în prezent marca UE). La fel ca în cazul modificărilor introduse în regimul mărcilor prin Regulamentul (UE) 2017/1001, în analiza efectuată în cadrul evaluării impactului prezentei inițiative s-a demonstrat că anumite dispoziții din Regulamentul (CE) nr. 6/2002 trebuie modificate, în special pentru a se îmbunătăți și raționaliza sistemul de înregistrare a DMICI-urilor. •Proporționalitatea Propunerea a fost astfel concepută încât să se reducă sarcina administrativă și costurile de conformare pentru întreprinderile și autorii individuali care utilizează sistemul desenelor sau modelelor industriale comunitare și pentru EUIPO. Propunerea implică modificări specifice ale Regulamentului (CE) nr. 6/2002, act de sine stătător, și nu depășește ceea ce este necesar pentru atingerea obiectivelor identificate. •Alegerea instrumentului Obiectivele prezentei propuneri pot fi realizate numai printr-un act legislativ care va modifica dispozițiile materiale și procedurale existente de reglementare a desenului sau modelului industrial comunitar și care se prezintă sub forma unui regulament. Prin urmare, pentru modificarea Regulamentului (CE) nr. 6/2002 este necesar un regulament. 3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI •Evaluările ex-post/verificarea adecvării legislației existente Comisia a efectuat o evaluare globală a actualei directive și a actualului regulament, care a fost publicată în noiembrie 2020. Concluzia a fost că legislația UE în domeniul protecției desenelor sau modelelor industriale a îndeplinit obiectivele și continuă să fie în mare măsură adecvată scopului. În ceea ce privește Regulamentul (CE) nr. 6/2002 s-au identificat însă anumite deficiențe cu ocazia evaluării. În special, procedurile de înregistrare a DMICI-urilor sunt parțial depășite sau implică o sarcină administrativă inutilă, iar nivelul și structura taxelor de plătit nu sunt optime. În urma celor constatate cu ocazia evaluării, Comisia Europeană a efectuat o evaluare a impactului și, ulterior, a decis să revizuiască legislația. Diferitele etape ale evaluării impactului, de la definirea problemelor și a cauzelor acestora până la identificarea obiectivelor și a posibilelor opțiuni de politică, s-au bazat pe rezultatele raportului de evaluare. •Consultările cu părțile interesate O primă consultare publică cuprinzătoare a avut loc între 18 decembrie 2018 și 30 aprilie 2019 cu scopul (i) de a se colecta suficiente dovezi și puncte de vedere ale părților interesate în sprijinul evaluării legislației privind desenele sau modelele industriale UE și (ii) de a se stabili în ce măsură legislația respectivă funcționează cum era prevăzut și continuă să poată fi considerată adecvată scopului.

Aproape două treimi dintre respondenți au considerat că sistemul de protecție a desenelor sau modelelor industriale din UE (sistemul național al desenelor sau modelelor industriale în temeiul directivei și regimul desenelor sau modelelor industriale comunitare) funcționează bine. În același timp, aproape jumătate dintre respondenți au semnalat anumite consecințe nedorite sau deficiențe ale regulamentului și/sau ale directivei. În completarea consultării ample desfășurate în scopul evaluării, Comisia a efectuat, în perioada 29 aprilie-22 iulie 2021, o a doua consultare publică, pentru a obține de la părțile interesate dovezi și puncte de vedere suplimentare în legătură cu anumite aspecte și asupra posibilelor opțiuni și a impactului acestora; în sprijinul reexaminării legislației din domeniul desenelor sau modelelor industriale. •Obținerea și utilizarea expertizei Evaluarea impactului efectuată în contextul revizuirii Regulamentului (CE) nr. 6/2002 și a Directivei 98/71/CE s-a bazat în special pe două studii externe, în care au fost examinate atât aspectele economice, cât și aspectele juridice ale funcționării sistemelor de protecție a desenelor sau modelelor industriale în UE. În plus, referitor în special la chestiunea protecției pieselor de schimb, evaluarea impactului s-a sprijinit pe alte două studii privind efectul pe care protecția îl are asupra prețurilor și a dispersiei prețurilor și asupra structurii pieței pieselor de schimb pentru autovehicule în UE. Alte informații în sprijinul evaluării impactului au fost extrase din colaborarea strânsă cu EUIPO și din alte câteva studii și rapoarte realizate de oficiu, precum și din alte studii și colecții de date disponibile realizate de autorități publice naționale și internaționale, inclusiv de oficii naționale de proprietate intelectuală, cadre universitare și alte părți interesate. • Evaluarea impactului Întrucât prezenta propunere este prezentată într-un pachet din care mai face parte propunerea de revizuire a Directivei 98/71/CE, Comisia a efectuat o evaluare comună a impactului prezentei propuneri și a propunerii paralele de reformare a Directivei 98/71/CE. Respectiva evaluare a impactului a fost prezentată Comitetului de control normativ la 27 octombrie și a primit un aviz favorabil din partea acestuia la 26 noiembrie 2021. În versiunea finală a evaluării impactului se ține seama de observațiile formulate în avizul respectiv. În evaluarea impactului, Comisia a luat în considerare două probleme principale: (1) perturbarea comerțului intra-UE și barierele din calea concurenței în unele state membre în ceea ce privește piesele de schimb pentru reparații; (2) descurajarea întreprinderilor, în special a IMM-urilor, și a autorilor individuali de la a solicita protecția desenelor sau modelelor industriale înregistrate la nivelul UE sau la nivel național – ca urmare a costurilor ridicate, a sarcinilor și a întârzierilor în obținerea protecției și ca urmare a previzibilității limitate din acest context. Deși problema pieselor de schimb (prima problemă) și problema dispozițiilor (procedurale) divergente, care face parte din a doua problemă, urmează să fie abordate în cadrul revizuirii paralele a directivei, procedurile parțial depășite referitoare la înregistrarea desenelor sau modelelor industriale comunitare și taxele care nu sunt optime și care trebuie plătite pentru desenele sau modelele industriale comunitare înregistrate trebuie abordate în cadrul revizuirii Regulamentului (CE) nr. 6/2002. Pentru rezolvarea problemei reprezentate de complexitatea procedurilor de înregistrare a DMICI-urilor și pentru abordarea obiectivului de sporire a accesibilității și eficienței protecției a fost analizată următoarea unică opțiune simplă (directă): Opțiunea 2: simplificarea și raționalizarea procedurilor privind DMICI (inclusiv prin alinierea la reforma mărcii UE). Această opțiune presupune, în special, actualizarea cerințelor pentru reprezentarea desenelor sau modelelor industriale, eliminarea cerinței „unității de clasă” în cazul depozitului multiplu de desene sau modele industriale și alinierea procedurilor pentru desene sau modele industriale la procedurile pentru marca UE. Pentru rezolvarea problemei reprezentate de faptul că taxele pentru DMICI nu sunt optime și pentru abordarea obiectivului de sporire a abordabilității ca preț a protecției DMICI-urilor a fost analizată următoarea opțiune cu subopțiuni: Opțiunea 3: reducerea taxei de înregistrare a DMICI-urilor și simplificarea depozitului multiplu. Această opțiune presupune eliminarea cerinței „unității de clasă” în cazul depozitului multiplu și ajustarea cuantumurilor taxelor de plătit. Pentru a se asigura egalitatea de tratament a solicitanților, indiferent dacă volumele de acte de depus sunt mai mici sau mai mari, ajustarea cuantumurilor taxelor de plătit presupune, de asemenea, introducerea unei taxe fixe pentru fiecare desen sau model industrial suplimentar, desființându-se astfel reducerile pe cantitate acordate la diferite niveluri, în funcție de numărul de desene sau modele industriale din cadrul unui depozit multiplu. Pentru contrabalansarea acestor beneficii în etapa de depunere, măsura de mai sus este însoțită de o mărire a taxelor de reînnoire ulterioare. Acest model permite un acces mai ușor la protecția DMICI-urilor, în special pentru IMM-uri (prețuri mai scăzute pentru obținerea dreptului și pentru prima reînnoire), asigurându-se, în același timp, că în registru rămân numai DMICI-urile utilizate pe piață, prin majorarea progresivă a taxelor pentru reînnoirile ulterioare, și anume pentru a doua, a treia și a patra reînnoire. În subopțiunea 3.1 și subopțiunea 3.2 deopotrivă, taxa principală pentru obținerea unui singur DMICI ar fi redusă de la 350 EUR la 250 EUR. Ulterior, pentru fiecare desen sau model industrial suplimentar care face parte dintr-un depozit multiplu, taxa ar fi de 125 EUR în cazul subopțiunii 3.1 și de 100 EUR în cazul subopțiunii 3.2. Taxele de reînnoire în cadrul subopțiunii 3.1 sunt următoarele: - prima reînnoire – 70 EUR; - a doua reînnoire – 140 EUR;

- a treia reînnoire – 280 EUR; - a patra reînnoire – 560 EUR. Pentru această subopțiune, suma taxelor pentru primele două reînnoiri este echivalentă cu suma valabilă la nivelul actual al taxei, și anume 210 EUR în total. În schimb, în cadrul subopțiunii 3.2, toate taxele de reînnoire ar fi mai mari decât în cadrul sistemului actual. Ajustarea taxelor ar fi, în orice caz, însoțită de o simplificare a structurii taxelor prin desființarea taxei de publicare și prin adăugarea acestei taxe la taxa de înregistrare. Pentru alinierea normelor privind DMICI la cele privind marca UE, ar urma să se desființeze taxa de transfer pentru DMICI-uri. De reducerea taxei ar beneficia în primul rând utilizatorii sistemului de DMICI. Întreprinderile ar obține un raport costuri-avantaje mai bun și nu ar plăti pentru serviciile EUIPO mai mult decât este strict necesar. În special IMM-urile și autorii individuali ar putea astfel să își limiteze costurile și să concureze cu întreprinderile mai mari în condiții mai avantajoase. Toate acestea ar fi în beneficiul consumatorilor și, în cele din urmă, al societății în ansamblu. Pentru ca protecția DMICI să devină mai accesibilă și mai abordabilă ca preț și să țină pasul cu progresele tehnologice, opțiunea 2 privind simplificarea și raționalizarea procedurilor, combinată cu subopțiunea 3.1 privind taxele (care nu implică o majorare excesivă și disproporționată a taxelor de reînnoire în comparație cu opțiunea 3.2), promite să genereze efecte pozitive și beneficii clare pentru întreprinderi, în special pentru IMM-uri și autorii individuali. •Adecvarea reglementărilor și simplificarea Prezenta propunere și propunerea paralelă de reformare a Directivei 98/71/CE au fost incluse în anexa II la programul de lucru al Comisiei pentru anul 2022 – prin urmare, fac parte din Programul privind o reglementare adecvată și funcțională (REFIT). Prin prezenta propunere se urmăresc alinierea sistemului de protecție a DMICI-urilor din UE la era digitală și mărirea accesibilității și a eficienței acestuia pentru solicitanți. În ceea ce privește digitalizarea, propunerea de actualizare a cerințelor pentru reprezentarea desenelor sau modelelor industriale ar permite solicitanților să își reproducă desenele sau modelele industriale într-un mod clar și precis, cu ajutorul tehnologiilor disponibile pe scară largă. S-ar facilita astfel, în special, depunerea de noi tipuri de desene sau modele industriale digitale. Revizuirea detaliată a cerințelor de reprezentare (care urmează să facă obiectul noilor acte legislative secundare care trebuie adoptate) ar fi extrem de benefică pentru întreprinderile care o aplică și pentru EUIPO deopotrivă, întrucât ar reduce în mod semnificativ potențialul de nereguli și ar spori securitatea juridică. În ceea ce privește simplificarea, renunțarea propusă la cerința de „unitate de clasă” ar permite întreprinderilor să recurgă la (mai multe) depozite multiple de desene sau modele industriale prin includerea mai multor desene sau modele industriale într-o singură cerere, fără a se limita la produse de aceeași natură. În plus, prin propunerea de ajustare și simplificare a baremului de taxe pentru DMICI s-ar reduce sarcinile administrative (în special prin desființarea taxei de publicare și prin introducerea unei taxe fixe pentru fiecare desen sau model industrial suplimentar depus în cadrul unui depozit multiplu), iar înregistrarea ar deveni mai ușoară și mai transparentă pentru solicitanții de DMICI. Economiile de costuri relevante sunt specificate și rezumate în tabelul 8.1 din evaluarea impactului. • Drepturile fundamentale Inițiativa ar îmbunătăți posibilitățile autorilor de a-și proteja drepturile, având un impact pozitiv asupra drepturilor fundamentale, cum ar fi dreptul de proprietate și dreptul la o cale de atac eficientă. Pentru echilibrarea într-o mai mare măsură a sistemului de protecție a desenelor sau modelelor industriale din UE se urmărește, de asemenea, să se prevadă un catalog mai solid de limitări ale drepturilor asupra desenelor sau modelelor industriale, ținându-se seama de considerații bazate pe echitate și concurență. 4. IMPLICAȚII BUGETARE Propunerea nu ar avea niciun impact asupra bugetului Uniunii Europene și, prin urmare, nu este însoțită de fișa financiară prevăzută la articolul 35 din Regulamentul financiar [Regulamentul (UE, Euratom) nr. 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii și de abrogare a Regulamentului (UE, Euratom) nr. 966/2012]. 5.ALTE ELEMENTE •Planurile de punere în aplicare și modalitățile de monitorizare, evaluare și raportare Comisia va utiliza rapoartele și statisticile anuale ale EUIPO pentru a monitoriza în special evoluția cererilor de înregistrare a desenelor sau modelelor industriale depuse la EUIPO, utilizarea protecției desenelor sau modelelor industriale de către IMM-uri (pe baza viitoarelor dezagregări statistice) și modificările în ceea ce privește (i) numărul de depozite multiple, (ii) numărul de desene sau modele industriale cu protecție reînnoită și (iii) numărul de reînnoiri.

Pentru activitățile de monitorizare s-ar ține seama de perioada necesară pentru punerea în aplicare (inclusiv pentru adoptarea noilor acte legislative secundare necesare pe baza competențelor delegate și de executare care urmează să fie conferite Comisiei), precum și de timpul de care participanții pe piață au nevoie pentru a se adapta la noua situație. Pentru evaluarea modificărilor s-ar avea în vedere un set de indicatori pertinenți, astfel cum se menționează în Secțiunea 9 din evaluarea impactului. O astfel de evaluare ar urma să fie efectuată după cinci ani de la punerea în aplicare integrală a tuturor modificărilor necesare, inclusiv la nivelul actelor legislative secundare de completare și de punere în aplicare a dispozițiilor Regulamentului (CE) nr. 6/2002. •Explicații detaliate cu privire la prevederile specifice ale propunerii - Actualizarea terminologiei și a dispozițiilor referitoare la guvernanța EUIPO Din motive de coerență și ca urmare a intrării în vigoare a Tratatului de la Lisabona, utilizarea termenilor „Comunitate” și „comunitar” este caducă. Prin urmare, terminologia utilizată în Regulamentul (CE) nr. 6/2002 este aliniată atât la Tratatul de la Lisabona, cât și la Regulamentul (UE) 2017/1001 privind marca UE. De acum înainte, desenele sau modelele industriale comunitare înregistrate vor fi cunoscute sub denumirea de desene sau modele industriale UE înregistrate. - Dispoziții referitoare la guvernanța EUIPO (titlul XI) Întrucât principalele dispoziții referitoare la guvernanța EUIPO au fost modificate în Regulamentul (UE) 2017/1001, dispozițiile suplimentare din Regulamentul (CE) nr. 6/2002 sunt adaptate în consecință. - Definiția desenului sau modelului industrial și a produsului (articolul 3) Definițiile sunt actualizate, clarificate și extinse cu scopul (i) de a se adapta propunerea de regulament la exigențele viitorului în lumina progreselor tehnologice și (ii) de a se oferi o mai mare securitate juridică și transparență în ceea ce privește obiectul eligibil al protecției desenelor sau modelelor industriale. În special, ca răspuns la apariția de noi desene sau modele tehnologice care nu sunt încorporate în produse fizice, se propune actualizarea și extinderea noțiunii de produs, astfel încât să se acopere și să se distingă mai bine produsele vizualizate într-o lucrare grafică, încorporate într-un obiect fizic sau rezultate din dispunerea spațială a unor elemente pentru a forma un mediu interior. - Obiectul protecției (articolul 18a) Pentru o mai mare securitate juridică în ceea ce privește „cerința privind vizibilitatea”, se propune adăugarea unei dispoziții specifice prin care protecția desenelor sau modelelor industriale să fie acordată numai cu privire la caracteristicile aspectului care sunt indicate în mod vizibil în cererea de înregistrare. - Domeniul de aplicare al drepturilor conferite de un desen sau model industrial înregistrat (articolul 19) Pentru a li se oferi titularilor de drepturi asupra desenelor sau modelelor industriale posibilitatea de a aborda cu mai multă eficacitate provocările generate de utilizarea sporită a tehnologiilor de imprimare 3D, se propune adaptarea în consecință a domeniului de aplicare al drepturilor asupra desenelor sau modelelor industriale. În plus, în urma reformei mărcii UE, se consideră că pentru combaterea eficace a activităților de contrafacere tot mai numeroase este important să se adauge la cadrul juridic privind DMICI-urile o dispoziție corespunzătoare, care să permită titularilor de drepturi să împiedice situațiile în care produsele contrafăcute tranzitează teritoriul UE sau sunt plasate în alt regim vamal fără a fi puse în liberă circulație pe acest teritoriu. - Limitarea drepturilor conferite (articolul 20) Pentru a se asigura un echilibru mai bun al intereselor legitime implicate și ținându-se seama de jurisprudența Curții de Justiție a Uniunii Europene (CJUE), se propune completarea listei de utilizări permise prin adăugarea „utilizării în scopul efectuării unei trimiteri” și a „utilizării în scopul criticării și al parodierii”. - Clauza privind reparațiile (articolul 20a) În concordanță cu introducerea unei clauze referitoare la reparare în directivă, se propune transformarea în dispoziție permanentă a clauzei tranzitorii privind reparațiile, care constituie în prezent articolul 110 din Regulamentul (CE) nr. 6/2002. Din motive de coerență cu clauza privind reparațiile introdusă în directivă și având în vedere jurisprudența CJUE, se propune ca domeniul de aplicare al clauzei privind reparațiile să fie restrâns explicit la piesele componente al căror aspect depinde de aspectul produsului complex în cauză.

În plus, ar trebui să se menționeze explicit că clauza privind reparațiile poate fi utilizată ca mijloc de apărare în cadrul acțiunilor în contrafacere numai în cazul în care consumatorii sunt informați în mod corespunzător cu privire la originea produsului care urmează să fie utilizat pentru repararea produsului complex. - Mențiunea de înregistrare a desenului sau modelului industrial (articolul 26a) Titularilor de desene sau modele industriale UE înregistrate li se pune la dispoziție o mențiune de înregistrare a desenului sau modelului industrial, care le permite să informeze publicul că desenul sau modelul industrial în cauză a fost înregistrat. - Principiul de cumul [articolul 96 alineatul (2)] Principiul de cumul al protecției desenelor sau modelelor industriale și al protecției drepturilor de autor este menținut, ținându-se seama de faptul că, de la adoptarea actului legislativ inițial, au avut loc armonizări progresive în domeniul drepturilor de autor. - Cerințe pentru reprezentarea desenelor sau modelelor industriale (articolele 36 și 36a) Prin modificarea propusă a articolului 36 alineatul (1) litera (c) din Regulamentul (CE) nr. 6/2002 se urmărește să se asigure faptul că reprezentarea desenului sau modelului industrial permite ca toate detaliile obiectului protecției solicitate să fie clar diferențiate și publicate, indiferent de mijloacele de reprezentare utilizate. Având în vedere numărul neglijabil de specimene depuse, se propune, de asemenea, să se desființeze opțiunea de a se depune un specimen în locul unei reprezentări a desenului sau modelului industrial. Prin noua dispoziție propusă, și anume articolul 36a, se urmărește să se confere Comisiei competența de a preciza detaliile care trebuie incluse în cererea de înregistrare a unui desen sau model industrial UE, inclusiv de a actualiza standardele de reprezentare a desenelor sau modelelor industriale, astfel încât acestea să fie adecvate erei digitale (a se vedea și mai sus, în secțiunea privind adecvarea reglementărilor și simplificarea). - Depozitul multiplu (articolul 37) Se propune desființarea așa-numitei cerințe a „unității de clasă”, astfel încât solicitanții să poată combina mai multe desene sau modele industriale într-un singur depozit multiplu, fără a se limita la produse din aceeași clasă conform Clasificării de la Locarno și având posibilitatea de a beneficia de o reducere pe cantitate. - Alinierea la procedurile pentru marca UE Se propun mai multe modificări pentru eficientizarea procedurilor pentru DMICI, asigurându-se, în același timp, coerența cu regimul mărcii UE. Printre astfel de modificări se numără (i) renunțarea la opțiunea de a se depune o cerere de DMICI prin intermediul unuia dintre oficiile centrale de proprietate industrială din statele membre sau prin intermediul Oficiului Benelux pentru Proprietate Intelectuală, (ii) introducerea opțiunii de a se depune o cerere de continuare a procedurii sau de revocare a unei decizii a EUIPO și (iii) extinderea normelor privind reprezentarea profesională la întregul Spațiu Economic European. - Taxele de plătit (anexa I) Date fiind importanța maximă pe care cuantumurile taxelor pentru DMICI o au pentru funcționarea generală a sistemului de protecție a desenelor sau modelelor industriale în UE și relația de complementaritate a acestuia cu sistemele naționale de protecție a desenelor sau modelelor industriale și din motive de coerență cu Regulamentul (UE) 2017/1001 privind marca UE, se propune ca în Regulamentul (CE) nr. 6/2002 să fie integrate atât cuantumurile taxelor pentru DMICI, cât și normele privind plata, stabilite în prezent în Regulamentul (CE) nr. 2246/2002 al Comisiei (Regulamentul privind taxele). Prin urmare, Regulamentul privind taxele va deveni caduc, propunându-se abrogarea sa. Față de cuantumul taxelor pentru DMICI prevăzut în prezent în Regulamentul privind taxele, se propune, de asemenea, reducerea nivelului taxei de cerere, care, împreună cu desființarea cerinței „unității de clasă” în cazul depozitelor multiple, va mări abordabilitatea ca preț a accesului la protecția desenelor sau modelelor industriale UE înregistrate, în special pentru IMM-uri și autorii individuali, care tind să depună mai puține cereri de înregistrare a desenelor sau modelelor industriale decât întreprinderile mai mari. În plus, se propune simplificarea baremului de taxe pentru DMICI (de exemplu, prin fuzionarea taxei de înregistrare cu taxa de publicare astfel încât să devină o singură taxă pe cerere), astfel încât sistemul să devină și mai accesibil, mai transparent și mai ușor de utilizat de către întreprinderile și autorii care solicită protecția desenelor sau modelelor industriale UE înregistrate. - Alinierea la articolele 290 și 291 din TFUE Regulamentul conferă Comisiei competența de a adopta anumite norme. Respectivele norme sunt prevăzute în prezent de (i) Regulamentul (CE) nr. 2245/2002 al Comisiei din 21 octombrie 2002 de punere în aplicare a Regulamentului (CE) nr. 6/2002 al Consiliului privind desenele sau modelele industriale comunitare și (ii) Regulamentul (CE) nr. 2246/2002 al Comisiei din 16 decembrie 2002 privind taxele care trebuie plătite Oficiului pentru Armonizare în cadrul Pieței Interne. Întrucât acest lucru nu a fost încă realizat, este necesar să se alinieze competențele conferite Comisiei prin regulament la articolele 290 și 291 din TFUE. Prin urmare, se propune introducerea unei serii de noi competențe specifice pentru Comisie de a adopta acte delegate și de punere în aplicare. 2022/0391 (COD)

Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (CE) nr. 6/2002 al Consiliului privind desenele sau modelele industriale comunitare și de abrogare a Regulamentului (CE) nr. 2246/2002 al Comisiei (Text cu relevanță pentru SEE) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 118 primul paragraf, având în vedere propunerea Comisiei Europene, după transmiterea proiectului de act legislativ parlamentelor naționale, având în vedere avizul Comitetului Economic și Social European, având în vedere avizul Comitetului Regiunilor, hotărând în conformitate cu procedura legislativă ordinară, întrucât: (1)Prin Regulamentul (CE) nr. 6/2002 al Consiliului s-a creat un sistem de protecție a desenelor sau modelelor industriale specific Uniunii Europene, care a asigurat protecția desenelor sau modelelor industriale la nivelul Uniunii în paralel cu protecția desenelor sau modelelor industriale asigurată la nivel național în statele membre în conformitate cu dispozițiile respective de drept intern în materie de protecție a desenelor sau modelelor industriale, armonizate prin Directiva 98/71/CE a Parlamentului European și a Consiliului. (2)În concordanță cu Comunicarea „O mai bună legiferare” și cu angajamentul său de a reexamina cu regularitate politicile Uniunii, Comisia a efectuat o evaluare amplă a sistemelor de protecție a desenelor sau modelelor industriale din Uniune, care a implicat o evaluare economică și juridică cuprinzătoare, bazată pe o serie de studii. (3)În concluziile sale din 11 noiembrie 2020 cu privire la politicile din domeniul proprietății intelectuale și la revizuirea sistemului de desene sau modele industriale din Uniune, Consiliul a invitat Comisia să prezinte propuneri de revizuire a Regulamentului (CE) nr. 6/2002 și a Directivei 98/71/CE. Scopul respectivei revizuiri trebuie să fie modernizarea sistemelor de protecție a desenelor sau modelelor industriale din Uniune și sporirea atractivității protecției desenelor sau modelelor industriale pentru autorii individuali și întreprinderi, în special pentru întreprinderile mici și mijlocii (IMM-uri). (4)De la instituirea sistemului de desene sau modele industriale comunitare s-a observat că autorii individuali și întreprinderile din Uniune și din țările terțe au acceptat sistemul, acesta devenind o completare sau o alternativă viabilă și de succes la protecția desenelor sau modelelor industriale asigurată la nivel național în statele membre. (5)Cu toate acestea, sistemele naționale de protecție a desenelor sau modelelor industriale sunt în continuare necesare pentru autorii individuali și întreprinderile care nu doresc ca desenele sau modelele lor industriale să fie protejate la nivelul Uniunii sau care nu sunt în măsură să obțină protecție la nivelul întregii Uniuni, fără însă a întâmpina obstacole în privința protecției naționale. Fiecare persoană care dorește să obțină protecția unui desen sau model industrial ar trebui să poată decide dacă optează pentru protejarea acestuia doar ca desen sau model industrial național în unul sau în mai multe state membre sau doar ca desen sau model industrial UE ori pentru ambele tipuri de protecție. (6)Deși în urma evaluării efectuate de Comisie s-a confirmat că legislația Uniunii privind protecția desenelor sau modelelor industriale continuă să fie, în linii mari, adecvată scopului, Comisia a anunțat, în Comunicarea „Valorificarea la maximum a potențialului inovator al UE – Un plan de acțiune privind proprietatea intelectuală care să sprijine redresarea și reziliența UE” din 25 noiembrie 2020, că, în urma reformei reușite a legislației privind marca UE, printre altele, va revizui legislația Uniunii privind protecția desenelor sau modelelor industriale, în vederea sporirii accesibilității și a abordabilității ca preț a protecției desenelor sau modelelor industriale în Uniune. (7)În paralel cu îmbunătățirile și modificările aduse sistemului de desene sau modele industriale UE, dispozițiile juridice și practicile naționale în materie de desene sau modele industriale ar trebui armonizate într-o mai mare măsură și aliniate la sistemul de desene sau modele industriale UE, în măsura indicată pentru crearea, pe cât posibil, a unor condiții egale pentru înregistrarea și protecția desenelor sau modelelor industriale în toată Uniunea. La acestea ar trebui să se adauge noi eforturi din partea Oficiului Uniunii Europene pentru Proprietate Intelectuală (EUIPO, „Oficiul”), a oficiilor centrale de proprietate industrială din statele membre și a Oficiului Benelux pentru Proprietate Intelectuală, în vederea promovării convergenței practicilor și instrumentelor în materie de desene sau modele industriale, în cadrul de cooperare stabilit la articolul 152 din Regulamentul (UE) 2017/1001 al Parlamentului European și al Consiliului. (8)În vederea conformității cu Tratatul de la Lisabona, este necesar să se actualizeze terminologia din Regulamentul (CE) nr. 6/2002. În acest sens, „desen sau model industrial comunitar” ar trebui înlocuit cu „desen sau model industrial al Uniunii Europene” („desen sau model industrial UE”). În plus, este necesar ca terminologia să fie aliniată la cea din Regulamentul (UE) 2017/1001. În acest sens, este necesar în special ca denumirea „Oficiul pentru Armonizare în cadrul Pieței Interne (mărci, desene sau modele industriale)” să fie înlocuită cu „Oficiul Uniunii Europene pentru Proprietate Intelectuală”.

(9)De la instituirea sistemului de desene sau modele industriale comunitare, dezvoltarea tehnologiei informației a determinat apariția unor noi desene sau modele industriale care nu sunt încorporate în produse fizice. Se impune astfel o lărgire a definiției produselor eligibile pentru protecția desenelor sau modelelor industriale, pentru a se include în mod clar produsele vizualizate într-o lucrare grafică, încorporate într-un obiect fizic sau rezultate din dispunerea spațială a unor elemente destinate să formeze, în special, un mediu interior. În acest context, ar trebui să se recunoască, de asemenea, că mișcarea, tranziția sau animarea unor caracteristici poate contribui la aspectul vizual al desenelor sau modelelor industriale, în special în cazul desenelor sau modelelor industriale care nu sunt încorporate într-un obiect fizic. (10)În vederea asigurării securității juridice, este indicat să se clarifice că protecția conferită titularului poartă asupra caracteristicilor unui desen sau model industrial al unui produs sau al unei părți a acestuia care sunt reprezentate vizibil în cererea de înregistrare a unui desen sau model industrial UE și făcute publice prin publicare sau prin consultarea dosarului aferent. Deși, în alte privințe, caracteristicile de proiectare ale unui anumit produs nu trebuie să fie vizibile în vreun moment anume sau în vreo situație anume de utilizare pentru a atrage protecția desenului sau modelului industrial, ar trebui să se aplice o excepție în cazul protecției desenelor sau modelelor industriale pentru piese ale unui produs complex care trebuie să rămână vizibile în cursul utilizării normale a produsului respectiv. (11)Tehnologiile de imprimare 3D sunt utilizate tot mai frecvent în diferite domenii industriale, ceea ce creează pentru titularii de drepturi asupra desenelor sau modelelor industriale provocări în ceea ce privește prevenirea efectivă a copierii ilegale a desenelor sau modelelor lor industriale protejate. Prin urmare, este indicat să se prevadă că crearea, descărcarea, copierea și punerea la dispoziție a oricărui mediu sau software de înregistrare a desenului sau modelului industrial în scopul reproducerii unui produs care încalcă desenul sau modelul industrial constituie o utilizare a desenului sau modelului industrial supusă autorizării de către titularul dreptului. (12)Pentru a se asigura protecția desenelor sau modelelor industriale și pentru a se combate în mod eficace contrafacerea și în conformitate cu obligațiile internaționale asumate de Uniune în cadrul Organizației Mondiale a Comerțului (OMC), în special în temeiul articolului V din Acordul general pentru tarife și comerț (GATT), care prevede libertatea de tranzit, și, în ceea ce privește medicamentele generice, în cadrul Declarației privind Acordul TRIPS și sănătatea publică, titularul unui desen sau model industrial UE înregistrat ar trebui să aibă dreptul de a interzice terților să introducă produse în Uniune în cursul schimburilor comerciale fără a le pune în liberă circulație în Uniune, în cazul în care astfel de produse provin din țări terțe și încorporează fără autorizație un desen sau model industrial care este identic sau în esență identic cu desenul sau modelul industrial UE înregistrat sau în cazul în care produselor respective le este aplicat un desen sau model industrial identic sau în esență identic cu desenul sau modelul industrial UE înregistrat. (13)În acest scop, ar trebui să se permită titularilor de desene sau modele industriale UE înregistrate să împiedice, în toate situațiile vamale, intrarea și plasarea de produse contrafăcute, inclusiv atunci când astfel de produse nu sunt destinate a fi introduse pe piața Uniunii. La efectuarea controalelor vamale, autoritățile vamale ar trebui să utilizeze competențele și procedurile stabilite în Regulamentul (UE) nr. 608/2013 al Parlamentului European și al Consiliului, inclusiv la cererea titularilor drepturilor. În special, autoritățile vamale ar trebui să efectueze controalele relevante pe baza unor criterii de analiză a riscurilor. (14)Este necesar să se echilibreze necesitatea de a se asigura respectarea efectivă a drepturilor asupra desenelor sau modelelor industriale cu necesitatea de a se evita îngreunarea fluxului liber al comerțului cu produse legitime. Prin urmare, dreptul titularului desenului sau modelului industrial UE înregistrat ar trebui să înceteze în cazul în care, în cursul unor proceduri în fața instanței competente în domeniul desenelor sau modelelor industriale ale Uniunii Europene („instanța competentă în domeniul desenelor sau modelelor industriale UE”) care are competența să se pronunțe pe fond dacă a fost încălcat un drept conferit de desenul sau modelul industrial UE, declarantul sau deținătorul produselor poate dovedi că titularul desenului sau modelului industrial UE înregistrat nu are dreptul să interzică introducerea produselor pe piață în țara de destinație finală. (15)Drepturile exclusive conferite de un desen sau model industrial UE înregistrat ar trebui să fie supuse unui set adecvat de limitări. În afară de utilizarea privată și necomercială și de acțiunile realizate în scopuri experimentale, utilizarea permisă ar trebui să includă acțiunile de reproducere în scopul citării sau al predării, utilizarea în scopul efectuării unei trimiteri în contextul publicității comparative și utilizarea în scopul comentării, al criticării sau al parodierii, cu condiția ca acele acțiuni să fie compatibile cu practicile comerciale loiale și să nu aducă atingere utilizării normale a desenului sau modelului industrial. Utilizarea de către terți a unui desen sau model industrial UE înregistrat în scopul exprimării artistice ar trebui considerată loială atât timp cât respectă practici loiale din domeniul industrial și comercial. În plus, normele privind desenul sau modelul industrial UE înregistrat ar trebui să fie aplicate într-un mod care să asigure respectarea deplină a drepturilor și libertăților fundamentale, în special a libertății de exprimare. (16)Directiva (UE) [xxx] armonizează dispozițiile juridice ale statelor membre cu privire la utilizarea desenelor sau modelelor industriale protejate în vederea reparării unui produs complex pentru a-i reda aspectul inițial, dacă desenul sau modelul se aplică unui produs sau este încorporat într-un produs care constituie la rândul său o piesă dintr-un produs complex de al cărui aspect depinde desenul sau modelul protejat. În consecință, actuala clauză tranzitorie privind reparațiile din Regulamentul (CE) nr. 6/2002 ar trebui transformată într-o dispoziție permanentă. Dat fiind că efectul urmărit prin respectiva dispoziție este de a se asigura inaplicabilitatea drepturilor asupra desenelor sau modelelor industriale comunitare înregistrate și neînregistrate în cazul în care desenul sau modelul industrial al piesei unui produs complex este utilizat în scopul reparării unui produs complex astfel încât acestuia să i se redea aspectul inițial, clauza privind reparațiile ar trebui inclusă printre mijloacele de apărare disponibile în cazul încălcării drepturilor conferite de un desen sau model industrial UE în temeiul Regulamentului (CE) nr. 6/2002. În plus, din motive de coerență cu clauza privind reparațiile introdusă în Directiva (UE) [XXX] și pentru a se asigura că domeniul de aplicare al protecției desenelor sau modelelor industriale este restrâns numai pentru a se preveni situațiile în care titularilor de drepturi asupra desenelor sau modelelor industriale li se oferă efectiv monopol asupra produselor, este necesar ca aplicarea clauzei privind reparațiile incluse în Regulamentul (CE) nr. 6/2002 să fie limitată în mod explicit la piesele unui produs complex de al cărui aspect depinde desenul sau modelul industrial protejat. În plus, pentru a se asigura că nu se induc în eroare consumatorii și că aceștia sunt în măsură să ia o decizie în cunoștință de cauză la alegerea dintre produse concurente care pot fi utilizate pentru reparare, ar trebui ca în actul legislativ să se expliciteze de asemenea că fabricantul sau vânzătorul unei piese componente nu poate să invoce clauza privind reparațiile dacă nu a informat în mod corespunzător consumatorii cu privire la originea produsului care urmează să fie utilizat în scopul reparării produsului complex. (17)Pentru a se facilita comercializarea produselor cu desene sau modele industriale protejate, în special de către IMM-uri și de către autori individuali, și pentru a se spori gradul de cunoaștere a regimurilor de înregistrare a desenelor sau modelelor industriale care există atât la nivelul Uniunii, cât și la nivel național, ar trebui ca titularii de drepturi asupra desenelor sau modelelor industriale și, cu consimțământul acestora, alte persoane să poată utiliza o mențiune general acceptată constând în simbolul (D). (18)Având în vedere numărul nesemnificativ de cereri de înregistrare de desene sau modele industriale UE care sunt depuse la oficiile centrale de proprietate industrială din statele membre și la Oficiul Benelux pentru Proprietate Intelectuală și în vederea alinierii sistemului de cereri de înregistrare de desene sau modele industriale UE la sistemul prevăzut în Regulamentul (UE) 2017/1001, de acum înainte ar trebui ca cererile de înregistrare a desenelor sau modelelor industriale UE să poată fi depuse numai la oficiu. (19)Atât progresele tehnologice, cât și experiența dobândită în aplicarea actualului sistem de înregistrare a desenelor sau modelelor industriale UE au evidențiat necesitatea îmbunătățirii anumitor aspecte ale procedurii. În consecință, ar trebui luate anumite măsuri în vederea actualizării, simplificării și accelerării, după caz, a procedurilor și în vederea sporirii securității și previzibilității juridice, în cazurile în care este necesar. (20)În acest scop, este extrem de important să se pună la dispoziție mijloacele adecvate pentru a se permite o reprezentare clară și precisă a tuturor desenelor sau modelelor industriale, care să fie adaptabilă la progresele tehnice în ceea ce privește vizualizarea desenelor sau modelelor industriale și la nevoile industriei Uniunii. Pentru a se asigura posibilitatea ca în cererile de înregistrare de desene sau modele industriale în unul sau mai multe state membre și în cererile de înregistrare de desene sau modele industriale UE să fie utilizată aceeași reprezentare grafică, Oficiul, oficiile centrale de proprietate industrială din statele membre și Oficiul Benelux pentru Proprietate Intelectuală ar trebui să aibă obligația de a coopera în vederea stabilirii unor standarde comune pentru cerințele formale pe care trebuie să le îndeplinească reprezentarea. (21)Pentru o mai mare eficiență este indicat, de asemenea, să se faciliteze recurgerea la un depozit multiplu de desene sau modele industriale UE înregistrate, permițându-se solicitanților să includă mai multe desene sau modele industriale într-o singură cerere, fără a fi supuși condiției ca produsele în care urmează să se încorporeze desenele sau modelele sau cărora urmează să li aplice acestea să facă toate parte din aceeași clasă conform clasificării de la Locarno. Ar trebui prevăzută însă o limită maximă, pentru a se evita o posibilă recurgere abuzivă la depozitul multiplu. (22)Din motive de eficiență și în vederea simplificării procedurilor, notificările și comunicările ar trebui să fie efectuate doar prin mijloace electronice. (23)Pentru ca accesul la protecția desenelor sau modelelor industriale UE înregistrate să devină mai abordabil ca preț și mai transparent, în special pentru IMM-uri și pentru autorii individuali, care tind să depună mai puține desene sau modele industriale în comparație cu întreprinderile mai mari, este indicat să se ajusteze structura și cuantumul taxelor pentru cererile de înregistrare a desenelor sau modelelor industriale UE. (24)Date fiind importanța maximă a cuantumurilor taxelor de plătit către oficiu pentru funcționarea sistemului de protecție a desenelor sau modelelor industriale UE și relația de complementaritate a acestuia cu sistemele naționale de desene sau modele industriale și în vederea alinierii abordării legislative la Regulamentul (UE) 2017/1001, este indicat să se stabilească respectivele cuantumuri direct în Regulamentul (CE) nr. 6/2002, în cadrul unei anexe. Cuantumurile taxelor ar trebui stabilite la un nivel care să asigure atât că veniturile realizate prin acestea sunt, în principiu, suficiente pentru a asigura echilibrul bugetului Oficiului, cât și că sistemul de desene sau modele industriale UE și sistemele naționale de desene sau modele industriale coexistă și sunt complementare, ținându-se seama și de dimensiunea pieței acoperite de desenele sau modelele industriale UE și de necesitățile IMM-urilor. (25)Regulamentul (CE) nr. 6/2002 conferă Comisiei competențe în vederea adoptării normelor de punere în aplicare a acestui regulament. În urma intrării în vigoare a tratatului, competențele conferite Comisiei în temeiul Regulamentului (CE) nr. 6/2002 trebuie să fie aliniate la articolele 290 și 291 din Tratatul privind funcționarea Uniunii Europene („TFUE”). (26)Pentru a se asigura o examinare și o înregistrare eficace, eficientă și rapidă a cererilor de înregistrare a desenelor sau modelelor industriale UE de către oficiu pe baza unor proceduri transparente, minuțioase, corecte și echitabile, competența de a adopta acte delegate în conformitate cu articolul 290 din TFUE ar trebui să fie delegată Comisiei în ceea ce privește precizarea detaliilor referitoare la procedura de modificare a unei cereri. (27)Pentru a se asigura posibilitatea ca un desen sau model industrial UE înregistrat să fie declarat nul într-un mod eficace și eficient în cadrul unei proceduri transparente, minuțioase, corecte și echitabile, competența de a adopta acte delegate în conformitate cu articolul 290 din TFUE ar trebui să fie delegată Comisiei în ceea ce privește precizarea detaliilor referitoare la procedura de declarare a nulității unui desen sau model industrial UE înregistrat. (28)Pentru a se permite examinarea eficace, eficientă și completă a deciziilor Oficiului de către camerele de recurs, prin intermediul unei proceduri transparente, minuțioase, corecte și echitabile, competența de a adopta acte delegate în conformitate cu articolul 290 din TFUE trebuie să fie delegată Comisiei în ceea ce privește precizarea detaliilor căii de atac, în cazul în care procedura legată de desene sau modele industriale UE presupune derogări de la dispozițiile stabilite în acte delegate adoptate în temeiul articolului 73 din Regulamentul (UE) 2017/1001.

(29)Pentru a se asigura o funcționare bună, eficace și eficientă a sistemului de desene sau modele industriale UE, competența de a adopta acte delegate în conformitate cu articolul 290 din TFUE ar trebui să fie delegată Comisiei în ceea ce privește precizarea cerințelor referitoare la detaliile privind procedura orală și mijloacele de probă, modalitățile de notificare, mijloacele de comunicare și formularele care trebuie utilizate de către părțile la procedură, normele privind calcularea și durata termenelor, procedurile de revocare a unei decizii sau de anulare a unei înscrieri în registrul desenelor sau modelelor industriale UE, modalitățile de reluare a procedurilor, precum și detaliile privind reprezentarea în fața Oficiului. (30)Pentru a se asigura o organizare eficace și eficientă a camerelor de recurs, competența de a adopta acte delegate în conformitate cu articolul 290 din TFUE ar trebui delegată Comisiei în ceea ce privește precizarea detaliilor referitoare la organizarea camerelor de recurs, în cazul în care procedura legată de desene sau modele industriale UE presupune o derogare de la actele delegate adoptate în temeiul articolului 168 din Regulamentul (UE) 2017/1001. (31)Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional din 13 aprilie 2016 privind o mai bună legiferare. În special, pentru a asigura participarea egală la pregătirea actelor delegate, Parlamentul European și Consiliul primesc toate documentele în același timp cu experții din statele membre, iar experții acestor instituții au acces sistematic la reuniunile grupurilor de experți ale Comisiei însărcinate cu pregătirea actelor delegate. (32)În vederea asigurării unor condiții uniforme pentru punerea în aplicare a Regulamentului (CE) nr. 6/2002, ar trebui conferite competențe de executare Comisiei în ceea ce privește precizarea detaliilor referitoare la cereri, solicitări, certificate, compensări, regulamente, notificări și orice alt document în conformitate cu normele de procedură relevante prevăzute de Regulamentul (CE) nr. 6/2002, precum și în ceea ce privește nivelurile maxime pentru costurile esențiale și efective pentru procedură, detaliile privind publicarea în Buletinul pentru desene sau modele industriale din Uniunea Europeană și în Jurnalul Oficial al Oficiului, modalitățile detaliate referitoare la schimbul de informații dintre oficiu și autoritățile naționale, modalitățile detaliate privind traducerile documentelor justificative în procedurile scrise și tipurile exacte de decizii care urmează să fie luate de către un singur membru al diviziilor de anulare. Respectivele competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului. (33)Dat fiind stadiul avansat al armonizării legislației privind drepturile de autor în Uniune, este indicat să se ajusteze principiul de cumul al protecției acordate în temeiul Regulamentului (CE) nr. 6/2002 și al protecției acordate în temeiul legislației privind drepturile de autor, permițându-se ca desenele sau modelele industriale protejate prin drepturi asupra desenelor sau modelelor industriale UE să fie protejate ca opere protejate prin drepturi de autor, cu condiția să fie îndeplinite cerințele din legislația Uniunii privind drepturile de autor. (34)Prin urmare, Regulamentul (CE) nr. 6/2002 ar trebui să fie modificat în consecință, iar Regulamentul (CE) nr. 2246/2002 ar trebui să fie abrogat. (35)Întrucât obiectivele prezentului regulament nu pot fi realizate în mod satisfăcător de către statele membre, ci, având în vedere natura autonomă a sistemului de desene sau modele industriale UE, care este independent de sistemele naționale, pot fi realizate mai bine la nivelul Uniunii, aceasta poate adopta măsuri în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestor obiective. (36)Autoritatea Europeană pentru Protecția Datelor a fost consultată în conformitate cu articolul 42 alineatul (1) din Regulamentul (UE) 2018/1725 al Parlamentului European și al Consiliului și a emis un aviz la ..., ADOPTĂ PREZENTUL REGULAMENT: Articolul 1 Regulamentul (CE) nr. 6/2002 se modifică după cum urmează: (1)titlul se înlocuiește cu următorul text: „Regulamentul (CE) nr. 6/2002 al Consiliului din 12 decembrie 2001 privind desenele sau modelele industriale ale Uniunii Europene.”; (2)la articolul 1, alineatul (1) se înlocuiește cu următorul text: „(1) Desenele sau modelele industriale care îndeplinesc condițiile enunțate în prezentul regulament sunt denumite în continuare «desene sau modele industriale ale Uniunii Europene» («desene sau modele industriale UE»).”; (3)în tot cuprinsul articolelor, cuvintele „desen sau model comunitar/desen sau model industrial comunitar” se înlocuiesc cu „desen sau model industrial UE”, efectuându-se modificările gramaticale necesare; (4)în tot cuprinsul regulamentului, termenul „instanță competentă în domeniul desenelor sau modelelor industriale comunitare” se înlocuiește cu „instanță competentă în domeniul desenelor sau modelelor industriale UE”, efectuându-se modificările gramaticale necesare; (5)la articolul 1 alineatul (3), articolul 7 alineatul (1), articolul 11 alineatul (1), articolul 22 alineatul (1), articolul 27 alineatul (1), articolul 96 alineatul (1), articolul 98 alineatul (1), articolul 98 alineatul (5), articolul 106a alineatele (1) și (2), articolul 106d alineatele (1) și (2) și articolul 110a alineatul (1), cuvântul „Comunitate” se înlocuiește cu „Uniune”, efectuându-se modificările gramaticale necesare; (6)articolul 2 se înlocuiește cu următorul text: „Articolul 2

Oficiul Uniunii Europene pentru Proprietate Intelectuală Oficiul Uniunii Europene pentru Proprietate Intelectuală («Oficiul»), instituit prin Regulamentul (UE) 2017/1001 al Parlamentului European și al Consiliului*, îndeplinește sarcinile care îi sunt încredințate prin prezentul regulament. * Regulamentul (UE) 2017/1001 al Parlamentului European și al Consiliului din 14 iunie 2017 privind marca Uniunii Europene (JO L 154, 16.6.2017, p. 1).”; (7)se introduce următorul articol: „Articolul 2a Capacitate de exercițiu În scopul punerii în aplicare a prezentului regulament sunt asimilate persoanelor juridice societățile comerciale sau firmele și celelalte entități juridice care, în temeiul legislației aplicabile acestora, au capacitatea, în nume propriu, de a fi titulari de drepturi și obligații de orice natură, de a încheia contracte sau de a efectua alte acte juridice și de a sta în justiție.”; (8)articolul 3 se înlocuiește cu următorul text: „Articolul 3 Definiții În sensul prezentului regulament, se aplică următoarele definiții: (1)«desen sau model industrial» înseamnă aspectul exterior al unui produs sau al unei părți a acestuia, care îi este conferit de caracteristicile, în special liniile, contururile, culorile și forma, textura și materialele produsului în sine și/sau ale decorației acestuia, inclusiv mișcarea, tranziția sau orice alt fel de animare a caracteristicilor respective; (2)«produs» înseamnă orice articol industrial sau artizanal, altul decât programele informatice, indiferent dacă este încorporat într-un obiect fizic sau se materializează în formă digitală, inclusiv: (a)ambalaje, seturi de articole, forme de prezentare, dispunere spațială de articole menite să formeze, în special, un mediu interior, precum și piese concepute spre a fi asamblate într-un produs complex; (b)lucrări sau simboluri grafice, logouri, modele de suprafețe, caractere tipografice și interfețe grafice cu utilizatorul; (3)«produs complex» înseamnă un produs compus din mai multe piese care pot fi înlocuite astfel încât să permită dezasamblarea și reasamblarea produsului.”; (9)la articolul 4, alineatul (1) se înlocuiește cu următorul text: „(1) Un desen sau model industrial este protejat printr-un desen sau model industrial UE dacă are caracter individual și de noutate.”; (10)la articolul 7 alineatul (2), cuvintele introductive se înlocuiesc cu următorul text:

„(2) În sensul dispozițiilor articolelor 5 și 6, nu se ia în considerare divulgarea dacă desenul sau modelul industrial divulgat, care fie este identic cu desenul sau modelul industrial pentru care se solicită protecția ca desen sau model industrial UE înregistrat, fie nu diferă de acesta ca impresie globală, a fost divulgat publicului:”; (11)articolul 12 se înlocuiește cu următorul text: „Articolul 12 Durata protecției pentru desenul sau modelul industrial UE înregistrat 1. Protecția ca desen sau model industrial UE înregistrat a unui desen sau model industrial care îndeplinește cerințele prevăzute în secțiunea 1 se obține odată cu înregistrarea de către Oficiu. 2. Durata înregistrării unui desen sau model industrial UE înregistrat este de cinci ani calculați de la data depunerii cererii de înregistrare. Titularul dreptului poate obține prorogarea duratei protecției cu mai multe perioade de câte 5 ani, până la maximum 25 de ani de la data la care a fost depusă cererea de înregistrare.”; (12)articolul 13 se elimină; (13)articolele 15 și 16 se înlocuiesc cu următorul text: „Articolul 15 Revendicarea dreptului asupra unui desen sau model industrial UE (1) Dacă un desen sau model industrial UE neînregistrat este divulgat sau revendicat de o persoană care nu are drept asupra sa în temeiul articolului 14 sau dacă un desen sau model industrial UE înregistrat a fost depus sau înregistrat în numele unei astfel de persoane, persoana care are drept asupra sa în temeiul articolului menționat poate, fără a aduce atingere oricăror altor drepturi sau acțiuni, să revendice, în fața instanței sau autorității competente din statul membru în cauză, să fie recunoscută drept titular legitim al respectivului desen sau model industrial UE. (2) Dacă o persoană are împreună cu o alta dreptul asupra unui desen sau model industrial UE, persoana respectivă poate revendica să fie recunoscută drept cotitular, în conformitate cu alineatul (1). (3) Acțiunile menționate la alineatele (1) și (2) se prescriu într-un termen de trei ani de la data publicării în cazul unui desen sau model industrial UE înregistrat, respectiv de la data divulgării în cazul unui desen sau model industrial UE neînregistrat. Dispoziția nu se aplică dacă persoana care nu are dreptul asupra desenului sau modelului industrial UE a acționat cu rea-credință în momentul în care desenul sau modelul industrial în cauză a fost depus, divulgat sau dobândit. (4) Persoana care are dreptul asupra unui desen sau model industrial UE în temeiul articolului 14 poate să depună la Oficiu, în temeiul alineatului (1) din prezentul articol, o cerere de schimbare de proprietate, împreună cu o hotărâre definitivă a instanței sau autorității competente din statul membru în cauză. (5) În cazul unui desen sau model industrial UE înregistrat, în Registrul desenelor sau modelelor industriale UE („registrul”), astfel cum este menționat la articolul 72, se înscriu următoarele: (a)mențiunea că s-a introdus o acțiune în justiție în temeiul alineatului (1) la instanța sau autoritatea competentă din statul membru în cauză; (b)data și detaliile hotărârii definitive a instanței sau autorității competente din statul membru în cauză sau a oricărei alte încheieri de procedură; (c)orice modificare intervenită în dreptul de proprietate asupra desenului sau modelului industrial UE înregistrat, ca efect al hotărârii definitive a instanței sau autorității competente a statului membru în cauză. Articolul 16 Efectele unei hotărâri judecătorești în ceea ce privește dreptul asupra desenului sau modelului industrial UE înregistrat

(1) Dacă, urmare unei acțiuni în justiție formulate în temeiul articolului 15 alineatul (1), are loc o modificare completă în dreptul de proprietate asupra unui desen sau model industrial UE înregistrat, licențele și celelalte drepturi se sting prin transcrierea în registru a noului titular al desenului sau modelului industrial UE înregistrat. (2) Dacă, înainte de transcrierea în registru a introducerii acțiunii în justiție prevăzute la articolul 15 alineatul (1), titularul sau licențiatul desenului sau modelului industrial UE înregistrat a exploatat desenul sau modelul industrial în Uniune sau se pregătește în mod serios și efectiv în acest sens, respectivul titular sau licențiat îl poate exploata în continuare, cu condiția să solicite, în termen de 3 luni de la data transcrierii în registru a noului titular, o licență neexclusivă noului titular al cărui nume este înscris în registru. Licența trebuie acordată pentru o perioadă rezonabilă și în condiții rezonabile. (3) Dispozițiile alineatului (2) nu se aplică dacă titularul desenului sau modelului industrial UE înregistrat sau licențiatul a acționat cu rea-credință în momentul în care a început să exploateze respectivul desen sau model industrial sau să se pregătească pentru o astfel de utilizare.”; (14)la articolul 18 se introduce următoarea teză: „Acest drept include dreptul de a înscrie în registru o modificare a numelui autorului sau a echipei.”; (15)după titlul secțiunii 4 se introduce următorul articol 18a: „Articolul 18a Obiectul protecției Protecția se acordă pentru caracteristicile aspectului unui desen sau model industrial UE înregistrat care sunt prezentate în mod vizibil în cererea de înregistrare.”; (16)articolele 19-21 se înlocuiesc cu următorul text: „Articolul 19 Drepturi conferite de desenul sau modelul industrial UE (1) Desenul sau modelul industrial UE înregistrat conferă titularului său dreptul exclusiv de a-l utiliza și de a interzice oricărui terț utilizarea acestuia fără consimțământul titularului. (2) În temeiul alineatului (1), se poate interzice în special: (a)fabricarea, ofertarea, introducerea pe piață sau utilizarea unui produs în care a fost încorporat sau căruia i s-a aplicat desenul sau modelul industrial; (b)importul sau exportul unui produs menționat la litera (a); (c)stocarea unui produs menționat la litera (a) în scopurile menționate la literele (a) și (b); (d)crearea, descărcarea, copierea și partajarea sau distribuirea către alții a oricărui mediu sau software de înregistrare a desenului sau modelului industrial în scopul de a se crea posibilitatea realizării unui produs menționat la litera (a). (3) Prin derogare de la articolul 10 alineatul (1), titularul unui desen sau model industrial UE înregistrat are dreptul să interzică tuturor terților să introducă în Uniune, în cursul schimburilor comerciale, produse din țări terțe care nu sunt puse în liberă circulație în Uniune, în cazul în care desenul sau modelul industrial este încorporat în mod identic în produsele respective sau aplicat în mod identic acestora sau în cazul în care desenul sau modelul industrial nu poate fi distins, în aspectele sale esențiale, de produsele respective și nu a fost acordată o autorizație. Dreptul menționat la primul paragraf se stinge dacă, în cursul procedurilor deschise, în conformitate cu Regulamentul (UE) nr. 608/2013 al Parlamentului European și al Consiliului*, pentru a se stabili dacă desenul sau modelul industrial UE a fost contrafăcut, declarantul sau deținătorul produselor prezintă probe potrivit cărora titularul desenului sau modelului industrial UE înregistrat nu are dreptul să interzică introducerea produselor pe piață în țara de destinație finală.

(4) Titularul unui desen sau model industrial UE neînregistrat are dreptul să interzică acțiunile menționate la alineatele (1) și (2) numai dacă utilizarea contestată rezultă din copierea desenului sau modelului industrial respectiv. Utilizarea contestată, astfel cum este menționată mai sus, nu este considerată ca provenind din copierea desenului sau modelului industrial UE neînregistrat dacă rezultă dintr-o muncă de creație independentă realizată de un autor despre care se poate afirma în mod justificat că nu cunoștea desenul sau modelul industrial divulgat publicului de către titular. (5) Dispozițiile alineatului (4) se aplică în egală măsură unui desen sau model industrial UE înregistrat care face obiectul unei amânări a publicării, cu condiția ca înscrierile relevante din registru și dosarul aferent să nu fi fost divulgate publicului conform articolului 50 alineatul (4). Articolul 20 Limitarea drepturilor conferite de un desen sau model industrial UE (1) Drepturile conferite de un desen sau model industrial UE nu se aplică în ceea ce privește: (a)acțiunile îndeplinite în cadru privat și în scopuri necomerciale; (b)acțiunile îndeplinite în scopuri experimentale; (c)acțiunile de reproducere în scopul citării sau al predării; (d)acțiunile îndeplinite în scopul identificării sau menționării unui produs drept produsul titularului dreptului asupra desenului sau modelului industrial; (e)acțiunile îndeplinite în scopul comentării, al criticării sau al parodierii; (f)echipamentele de la bordul navelor sau aeronavelor care sunt înmatriculate într-o țară terță și care intră temporar pe teritoriul Uniunii; (g)importul în Uniune de piese de schimb și accesorii în scopul reparării navelor și aeronavelor menționate la litera (f); (h)efectuarea de reparații pe navele și aeronavele menționate la litera (f). (2) Alineatul (1) literele (c), (d) și (e) se aplică numai în cazul în care acțiunile sunt compatibile cu practicile comerciale loiale și nu aduc atingere în mod nejustificat exploatării normale a desenului sau modelului industrial și, în cazul literei (c), în cazul în care se menționează sursa produsului în care este încorporat desenul sau modelul industrial sau căruia îi este aplicat desenul sau modelul industrial. Articolul 20a Clauza privind reparațiile (1) Nu se acordă protecție unui desen sau model industrial UE care constituie o piesă a unui produs complex, de al cărui aspect depinde desenul sau modelul industrial al piesei componente și care este utilizat în înțelesul articolului 19 alineatul (1) în scopul exclusiv al reparării respectivului produs complex pentru a-i reda acestuia aspectul inițial. (2) Fabricantul sau vânzătorul unei piese a unui produs complex nu poate să invoce alineatul (1) dacă nu a informat în mod corespunzător consumatorii, printr-o indicație clară și vizibilă pe produs sau în altă formă adecvată, cu privire la originea produsului care urmează să fie utilizat în scopul reparării produsului complex, astfel încât consumatorii să poate alege în cunoștință de cauză dintre produse concurente care pot fi utilizate pentru reparare. Articolul 21

Epuizarea drepturilor Drepturile conferite de desenul sau modelul industrial UE nu se aplică acțiunilor care implică un produs în care a fost încorporat sau căruia i se aplică desenul sau modelul industrial care intră în sfera de protecție a desenului sau modelului industrial UE, dacă produsul a fost introdus pe piață în Spațiul Economic European (SEE) de către titularului desenului sau modelului industrial UE în cauză sau cu consimțământul acestuia.’; * Regulamentul (UE) nr. 608/2013 al Parlamentului European și al Consiliului din 12 iunie 2013 privind asigurarea respectării drepturilor de proprietate intelectuală de către autoritățile vamale și de abrogare a Regulamentului (CE) nr. 1383/2003 al Consiliului (JO L 181, 29.6.2013, p. 15).”; (17)La articolul 24, alineatul (2) se înlocuiește cu următorul text: „(2) Nulitatea înregistrării unui desen sau model industrial UE poate fi pronunțată chiar și după stingerea dreptului sau renunțarea la acesta, dacă solicitantul manifestă un interes legitim în obținerea unei hotărâri pe fond.”; (18)articolul 25 se înlocuiește cu următorul text: „Articolul 25 Motive de nulitate (1) Un desen sau model industrial UE poate fi declarat nul numai în următoarele situații: (a)desenul sau modelul industrial UE nu corespunde definiției prevăzute la articolul 3 punctul 1; (b)desenul sau modelul industrial UE nu îndeplinește cerințele stabilite la articolele 4-9; (c)în temeiul unei hotărâri a instanței sau autorității competente, titularul nu are dreptul asupra desenului sau modelului industrial UE în temeiul articolului 14; (d)desenul sau modelul industrial UE se află în conflict cu un desen sau model industrial anterior care a fost făcut public și care este protejat începând cu o dată anterioară datei depunerii cererii de înregistrare sau, în cazul în care se revendică o prioritate, datei de prioritate a desenului sau modelului industrial UE: (i) prin înregistrarea unui desen sau model industrial UE sau printr-o cerere de înregistrare a unui astfel de desen sau model industrial, sub rezerva înregistrării sale; (ii) prin înregistrarea unui drept asupra desenului sau modelului industrial într-un stat membru sau printr-o cerere de obținere a unui astfel de drept, sub rezerva înregistrării sale; (iii) prin înregistrarea unui drept asupra desenului sau modelului industrial în temeiul Actului de la Geneva al Aranjamentului de la Haga privind înregistrarea internațională a desenelor și modelelor industriale din 1999 („Actul de la Geneva”), care produce efecte în Uniune, sau printr-o cerere de obținere a unui astfel de drept, sub rezerva înregistrării sale; (e)se utilizează un semn distinctiv într-un desen sau model industrial ulterior și legislația Uniunii sau legislația statului membru în cauză care reglementează respectivul semn îi conferă titularului dreptul de a interzice utilizarea în cauză; (f)desenul sau modelul industrial constituie o utilizare neautorizată a unei opere protejate de legislația în domeniul dreptului de autor dintr-un stat membru; (g)desenul sau modelul industrial constituie o utilizare abuzivă a unuia dintre elementele enumerate de articolul 6b din Convenția de la Paris pentru protecția proprietății industriale („Convenția de la Paris”) sau a altor ecusoane, embleme sau blazoane decât cele prevăzute la articolul menționat anterior, care prezintă un interes public deosebit într-un anumit stat membru.

(2) Motivele de nulitate prevăzute la alineatul (1) literele (a) și (b) pot fi invocate de următoarele: (a)orice persoană fizică sau juridică; (b)orice grup sau organism constituit pentru a reprezenta interesele fabricanților, producătorilor, prestatorilor de servicii, comercianților sau consumatorilor, dacă respectivul grup sau organism are capacitatea de a sta în justiție în termenii legislației care îi este aplicabilă. (3) Cauza de nulitate prevăzută la alineatul (1) litera (c) poate fi invocată numai de către persoana care are dreptul asupra desenului sau modelului industrial UE în temeiul articolului 14. (4) Motivele de nulitate prevăzute la alineatul (1) literele (d), (e) și (f) pot fi invocate numai de următoarele: (a)solicitantul sau titularul dreptului anterior; (b)persoanele abilitate să exercite drepturile în discuție în temeiul legislației Uniunii sau a statului membru respectiv; (c)un licențiat autorizat de titularul unei mărci sau de titularul unui drept asupra unui desen sau model industrial. (5) Cauza de nulitate prevăzută la alineatul (1) litera (g) poate fi invocată numai de către persoana sau entitatea afectată de utilizarea abuzivă. (6) Prin derogare de la alineatele (4) și (5), statele membre pot să prevadă posibilitatea de invocare a cauzelor menționate la alineatul (1) literele (d) și (g) și de către autoritatea competentă a statului membru respectiv, din oficiu. (7) Un desen sau model industrial UE nu poate fi declarat nul atunci când solicitantul sau titularul unuia dintre drepturile menționate la alineatul (1) litera (d) sau (g) și-a dat în mod expres consimțământul pentru înregistrarea desenului sau modelului industrial UE înainte de a depune cererea de declarare a nulității sau cererea reconvențională. (8) Solicitantul sau titularul unuia dintre drepturile menționate la alineatul (1) litera (d) sau (g), care a solicitat în prealabil declararea nulității desenului sau modelului industrial UE sau a introdus o cerere reconvențională în cadrul unei acțiuni în contrafacere, nu poate să depună o nouă cerere de declarare a nulității sau să introducă o nouă cerere reconvențională întemeiată pe oricare dintre celelalte drepturi menționate la literele respective, pe care ar fi putut să le invoce în sprijinul primei cereri de declarare a nulității sau al primei cereri reconvenționale.”; (19)la articolul 26, alineatul (1) se înlocuiește cu următorul text: „(1) Se consideră că un desen sau model industrial UE care a fost declarat nul nu a avut, încă de la început, efectele indicate în prezentul regulament.”; (20)după articolul 26 se introduce titlul următor: „Secțiunea 6 Mențiunea de înregistrare” (21)după titlul secțiunii 6 se introduce următorul articol 26a: „Articolul 26a Simbolul de înregistrare

Titularul unui desen sau model industrial UE înregistrat poate să informeze publicul că desenul sau modelul industrial este înregistrat, afișând pe produsul în care este încorporat desenul sau modelul industrial sau căruia i se aplică acesta litera D încadrată de un cerc. O astfel de mențiune de înregistrare a desenului sau modelului industrial poate fi însoțită de numărul de înregistrare al desenului sau modelului industrial sau de un hyperlink spre înscrierea desenului sau modelului industrial în registru.”; (22)articolul 28 se înlocuiește cu următorul text: „Articolul 28 Transferul desenului sau modelului industrial UE înregistrat (1) Cesiunea unui desen sau model industrial UE înregistrat se face în scris și se semnează de către părțile contractante, în afară de cazul în care rezultă dintr-o hotărâre judecătorească. Cesiunea unui desen sau model industrial UE înregistrat care nu respectă cerințele prevăzute la primul paragraf este nulă. (2) La cererea uneia dintre părți, transferul unui desen sau model industrial UE înregistrat se înscrie în registru și se publică. (3) Cererea de înregistrare a unui transfer în registru conține informații de identificare a desenului sau modelului industrial UE înregistrat, a noului titular și, când este cazul, a reprezentantului noului titular. Ea conține, de asemenea, documente care dovedesc în mod corespunzător efectuarea transferului în conformitate cu alineatul (1). (4) În cazul în care nu sunt îndeplinite condițiile pentru înregistrarea unui transfer, astfel cum sunt stabilite la alineatul (1) sau în actele de punere în aplicare menționate la articolul 28a, Oficiul informează solicitantul cu privire la neregulile constatate. În cazul în care respectivele nereguli nu sunt remediate în termenul acordat de Oficiu, acesta respinge cererea de înregistrare a transferului. (5) Se poate depune o singură cerere de înregistrare a transferului pentru două sau mai multe desene sau modele industriale UE înregistrate, cu condiția ca titularul înregistrat și succesorul său în drepturi să fie aceiași pentru toate aceste desene sau modele industriale UE înregistrate. (6) Atât timp cât transferul nu a fost înscris în registru, succesorul în drepturi nu poate să se prevaleze de drepturile care decurg din înregistrarea desenului sau modelului industrial UE înregistrat. (7) Atunci când trebuie să se respecte termenele impuse de Oficiu, succesorul în drepturi poate să facă Oficiului declarațiile prevăzute în acest scop, de îndată ce acesta a primit cererea de înregistrare a transferului. (8) Toate documentele care trebuie notificate titularului desenului sau modelului industrial UE înregistrat, în conformitate cu articolul 66, se adresează persoanei înscrise în calitate de titular în registru.”; (23)se introduce următorul articol 28a: „Articolul 28a Conferirea de competențe de executare în legătură cu transferul Comisia adoptă acte de punere în aplicare în care precizează: (a)conținutul detaliat al cererii de înregistrare a unui transfer menționat la articolul 28 alineatul (3); (b)tipul de documente necesare pentru stabilirea unui transfer, astfel cum este menționat la articolul 28 alineatul (3), ținându-se seama de acordurile oferite de titularul înregistrat și de succesorul său în drepturi. Respectivele acte de punere în aplicare se adoptă în conformitate cu procedura de examinare menționată la articolul 109 alineatul (2).”;

(24)articolele 31-34 se înlocuiesc cu următorul text: „Articolul 31 Procedura de insolvență (1) Singura procedură de insolvență în care poate fi inclus un desen sau model industrial UE este cea deschisă în statul membru pe teritoriul căruia este situat centrul principal de interese al debitorului. (2) În cazul întreprinderilor de asigurare, astfel cum sunt definite în la articolul 13 punctul 1 din Directiva 2009/138/CE a Parlamentului European și a Consiliului*, și al instituțiilor de credit, astfel cum sunt definite la articolul 4 alineatul (1) din Regulamentul (UE) nr. 575/2013 al Parlamentului European și al Consiliului**, centrul principal de interese menționat la alineatul (1) este statul membru în care a fost autorizată întreprinderea sau instituția. (3) În caz de coproprietate asupra unui desen sau model industrial UE, alineatul (1) se aplică cotei coproprietarului. (4) Dacă un desen sau model industrial UE este inclus într-o procedură de insolvență, se înscrie în registru și se publică, la cererea autorității naționale competente, o mențiune în acest sens. Articolul 32 Licențe (1) Desenul sau modelul industrial UE poate face obiectul unor licențe valabile pe tot teritoriul Uniunii sau pe o parte din acesta. Licențele pot fi exclusive sau neexclusive. (2) Titularul poate invoca drepturile conferite de desenul sau modelul industrial UE împotriva unui licențiat care încalcă una dintre clauzele contractului de licență în ceea ce privește: (a)durata licenței; (b)forma în care poate fi utilizat desenul sau modelul industrial; (c)gama de produse pentru care s-a acordat licența; (d)calitatea produselor fabricate de licențiat pe baza licenței. (3) Dacă nu se stipulează altfel în contractul de licență, licențiatul nu poate introduce o acțiune în contrafacere pentru un desen sau model industrial UE decât cu acordul titularului acestuia. Cu toate acestea, titularul unei licențe exclusive poate introduce o astfel de acțiune dacă titularul desenului sau modelului industrial UE nu introduce, după ce a fost somat formal, o acțiune în contrafacere în termenul corespunzător. (4) Orice licențiat are dreptul de a interveni în acțiunea în contrafacere introdusă de titularul desenului sau modelului industrial UE, pentru a obține repararea prejudiciului suferit. Articolul 32a Procedura pentru înscrierea licențelor și a altor drepturi în registru (1) Articolul 28 alineatele (2) și (3), normele adoptate în temeiul articolului 28a și articolul 28 alineatul (6) se aplică mutatis mutandis înregistrării unui drept real sau transferului unui drept real, astfel cum se menționează la articolul 29, executării silite, astfel cum este menționată la articolul 30, includerii într-o procedură de insolvență, astfel cum este menționată la articolul 31, precum și înregistrării unei licențe sau a transferului unei licențe, astfel cum se menționează la articolul 32. Cerința referitoare la documentele doveditoare, prevăzută la articolul 28 alineatul (3), nu se aplică însă în cazul în care cererea este formulată de către titularul desenului sau modelului industrial UE.

(2) Cererea de înregistrare a drepturilor, menționată la alineatul (1), când este cazul, nu este considerată depusă decât după achitarea taxei prevăzute. (3) Cererea de înregistrare a unei licențe poate conține o solicitare de înscriere a unei licențe în registru sub forma uneia sau mai multora dintre următoarele: (a)o licență exclusivă; (b)o sublicență, în cazul în care licența este acordată de un licențiat a cărui licență este înscrisă în registru; (c)o licență limitată la o gamă specifică de produse; (d)o licență limitată la o parte din Uniune; (e)o licență temporară. În cazul în care se depune o cerere de înregistrare a licenței ca licență menționată la primul paragraf litera (c), (d) sau (e), în cererea de înregistrare se indică gama specifică de produse, partea din Uniune sau perioada pentru care se acordă licența. (4) În cazul în care nu se respectă condițiile prevăzute în prezentul regulament pentru înregistrarea licențelor și a altor drepturi, Oficiul îl informează pe declarant cu privire la neregula constatată. Dacă respectiva neregulă nu este remediată în termenul acordat de Oficiu, acesta respinge cererea de înregistrare. Articolul 33 Opozabilitate față de terți (1) Actele juridice menționate la articolele 28, 29 și 32 cu privire la un desen sau model industrial UE devin opozabile terților în toate statele membre numai după înscrierea în registru. Cu toate acestea, înainte de înscriere, un asemenea act este opozabil terților care au dobândit drepturi asupra desenului sau modelului industrial UE înregistrat după data actului în cauză, dar care aveau cunoștință despre act în momentul dobândirii drepturilor. (2) Alineatul (1) nu se aplică unei persoane care dobândește desenul sau modelul industrial UE înregistrat sau un drept asupra desenului sau modelului industrial UE înregistrat prin transferul întregii întreprinderi sau prin alt tip de succesiune cu titlu universal. (3) Opozabilitatea față de terți a actelor juridice menționate la articolul 30 intră sub incidența legislației statului membru determinat în conformitate cu articolul 27. (4) Opozabilitatea față de terți a procedurii de faliment sau a unor proceduri similare intră sub incidența legislației statului membru în care o asemenea acțiune a fost deschisă pentru prima dată în înțelesul dreptului intern sau al convențiilor care se aplică în acest domeniu. Articolul 33a Procedura de anulare sau de modificare a înregistrărilor de licențelor și alte drepturi (1) Înregistrarea efectuată în temeiul articolului 32a alineatul (1) se anulează sau se modifică pe baza unei cereri depuse de una dintre părțile vizate. (2) Cererea conține numărul de înregistrare al desenului sau modelului industrial UE înregistrat sau, în cazul unei înregistrări multiple, numărul fiecărui desen sau model industrial, precum și precizări privind dreptul pentru care este solicitată anularea sau modificarea înregistrării. (3) Cererea este însoțită de documente care dovedesc că dreptul înregistrat este stins sau că licențiatul sau titularul unui alt drept consimte la anularea sau modificarea înregistrării.

(4) În cazul în care nu sunt îndeplinite condițiile de anulare sau de modificare a înregistrării, Oficiul informează solicitantul cu privire la neregulile constatate. În cazul în care respectivele nereguli nu sunt remediate în termenul acordat de Oficiu, acesta respinge cererea de anulare sau modificare a înregistrării. Articolul 34 Cererea de înregistrare a unui desen sau model industrial UE

ca obiect al dreptului de proprietate Articolele 27-33a se aplică în cazul cererilor de înregistrare a desenelor sau modelelor industriale UE. Dacă punerea în aplicare a uneia dintre respectivele dispoziții este condiționată de înscrierea în registru, formalitatea respectivă se îndeplinește cu ocazia înscrierii în registru a desenului sau modelului industrial UE înregistrat. * Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II) (JO L 335, 17.12.2009, p. 1). ** Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și de modificare a Regulamentului (UE) nr. 648/2012 (JO L 176, 27.6.2013, p. 1).”; (25)articolul 35 se înlocuiește cu următorul text: „Articolul 35 Depunerea cererilor (1) Cererea de înregistrare a unui desen sau model industrial UE se depune la Oficiu. (2) Oficiul eliberează imediat solicitantului o recipisă care conține cel puțin numărul dosarului, o reprezentare, o descriere sau orice alt mijloc de identificare a desenului sau modelului industrial, natura documentelor și numărul lor, precum și data recipisei. În cazul unui depozit multiplu, pe recipisa eliberată de Oficiu se specifică primul desen sau model industrial, precum și numărul de desene sau modele industriale depuse.”; (26)articolul 36 se modifică după cum urmează: (a)alineatele (1)-(4) se înlocuiesc cu următorul text: „(1) Cererea de înregistrare a unui desen sau model industrial UE conține: (a)solicitarea de înregistrare; (b)datele care permit identificarea solicitantului; (c)o reprezentare reproductibilă a desenului sau modelului industrial, care să permită diferențierea clară și publicarea tuturor detaliile obiectului protecției solicitate. (2) Cererea conține, de asemenea, indicarea produselor în care urmează să se încorporeze desenul sau modelul industrial în cauză sau cărora urmează să li se aplice desenul sau modelul industrial în cauză. (3) În plus, cererea poate să conțină:

(a)o descriere de explicare a reprezentării; (b)o solicitare de amânare a publicării înregistrării în conformitate cu articolul 50; (c)informații care să permită identificarea reprezentantului, dacă solicitantul a desemnat un reprezentant; (d)menționarea clasei și subclasei produselor în care urmează să se încorporeze desenul sau modelul industrial în cauză sau cărora urmează să li aplice desenul sau modelul industrial în cauză, în conformitate cu Aranjamentul de la Locarno privind clasificarea internațională a desenelor și modelelor industriale („clasificarea de la Locarno”), astfel cum a fost modificat și cum este în vigoare la data depunerii desenului sau modelului industrial; (e)menționarea autorului sau a echipei de autori sau o declarație pe proprie răspundere a solicitantului care să ateste că autorul sau echipa de autori a renunțat la dreptul de a fi menționată. (4) Se plătește o taxă de cerere pentru formularea acesteia. Dacă s-a depus o solicitare de amânare în temeiul articolului 3 litera (b), se plătește o taxă suplimentară de amânare a publicării.”; (b)alineatul (5) se înlocuiește cu următorul text: „(5) În plus față de cerințele prevăzute la alineatele (1)-(4), o cerere de înregistrare a unui desen sau model industrial UE îndeplinește cerințele formale stabilite în prezentul regulament și în actele de punere în aplicare adoptate în temeiul său. În măsura în care cerințele respective se referă la reprezentarea desenului sau modelului industrial și la mijloacele aferente, astfel cum se menționează la alineatul (1) litera (c), directorul executiv stabilește modalitatea de numerotare a diferitelor vederi în cazul reprezentării prin vederi statice, formatele și dimensiunea fișierului electronic, precum și alte specificații tehnice relevante. Dacă printre cerințele respective se numără și cerința de identificare a unui obiect pentru care nu se solicită protecție prin anumite tipuri de declarații vizuale de neinvocare sau cerința de depunere a anumitor tipuri specifice de vederi, directorul executiv poate stabili tipuri suplimentare de declarații vizuale de neinvocare și tipuri specifice de vederi.”; (27)se introduce următorul articol 36a: „Articolul 36a Conferirea de competențe de executare în legătură cu cererea Comisia adoptă acte de punere în aplicare în care precizează conținutul detaliat al cererii de înregistrare a unui desen sau model industrial UE. Respectivele acte de punere în aplicare se adoptă în conformitate cu procedura de examinare menționată la articolul 109 alineatul (2).”; (28)articolul 37 se modifică după cum urmează: (a)alineatele (1) și (2) se înlocuiesc cu următorul text: „(1) Într-un depozit multiplu de înregistrare de desene sau modele industriale UE se pot include maximum 50 de desene sau modele industriale. Fiecare desen sau model industrial inclus într-un depozit multiplu se numerotează de către Oficiu conform unui sistem stabilit de directorul executiv. (2) Pe lângă taxele menționate la articolul 36 alineatul (4), pentru depozitul multiplu se achită o taxă de cerere pentru fiecare desen sau model industrial suplimentar inclus în depozitul multiplu și, în cazul în care acesta conține o solicitare de amânare a publicării, o taxă de amânare a publicării pentru fiecare desen sau model industrial inclus în depozitul multiplu pentru care se solicită amânarea publicării.”; (b)alineatul (3) se înlocuiește cu următorul text: „(3) Depozitul multiplu îndeplinește condițiile de reprezentare stabilite în actele de punere în aplicare adoptate în temeiul articolului 37a.”; (c) alineatul (4) se înlocuiește cu următorul text: „(4) Fiecare dintre desenele sau modelele industriale dintr-un depozit multiplu sau dintr-o înregistrare bazată pe un astfel de depozit poate fi tratat independent de celelalte. Un astfel de desen sau model industrial poate, independent de celelalte, să fie pus în aplicare, să facă obiectul unor licențe, al unor drepturi reale sau al unei executări silite, să fie inclus într-o procedură de insolvență, să facă obiectul unei renunțări, al unei reînnoiri, al unei cesionări sau al unei amânări a publicării sau să fie declarat nul.”;

(29)se introduce următorul articol 37a: „Articolul 37a Conferirea de competențe de executare în legătură cu depozitul multiplu Comisia adoptă acte de punere în aplicare în care precizează conținutul detaliat al depozitului multiplu. Respectivele acte de punere în aplicare se adoptă în conformitate cu procedura de examinare menționată la articolul 109 alineatul (2).”; (30)articolele 38 și 39 se înlocuiesc cu următorul text: „Articolul 38 Data de depunere Data de depunere a cererii de înregistrare a unui desen sau model industrial UE este data la care solicitantul depune la Oficiu documentele care conțin informațiile menționate la articolul 36 alineatul (1), sub rezerva achitării taxelor de cerere menționate la articolul 36 alineatul (4) și articolul 37 alineatul (2) în termen de o lună de la data de depunere a documentelor menționate. Articolul 39 Valoarea de depozit național a cererii Cererea de înregistrare a unui desen sau model industrial UE căreia i-a fost atribuită o dată de depunere are, în statele membre, valoarea de depozit național reglementar luând în considerare, dacă este cazul, dreptul de prioritate invocat în sprijinul cererii de desen sau model industrial UE.”; (31)articolele 40, 41 și 42 se înlocuiesc cu următorul text: „Articolul 40 Clasificarea și indicațiile produselor (1) Produsele în care urmează să se încorporeze un desen sau model industrial UE sau cărora urmează să li aplice un desen sau model industrial UE se clasifică în conformitate cu clasificarea de la Locarno, astfel cum a fost modificată și cum este în vigoare la data depunerii desenului sau modelului industrial. (2) Indicația produsului conține în mod clar și precis natura produselor și permite încadrarea într-o singură clasă și subclasă a fiecărui produs, în conformitate cu clasificarea de la Locarno, cu ajutorul, dacă este posibil, a bazei de date armonizate a indicațiilor produselor, pusă la dispoziție de Oficiu. Indicația produsului corespunde reprezentării desenului sau modelului industrial. (3) Produsele se grupează conform clasificării de la Locarno, fiecare grup fiind precedat de numărul clasei căreia îi aparține grupul respectiv de produse și fiind prezentat în ordinea claselor și subclaselor din clasificarea respectivă. (4) Când solicitantul utilizează pentru produse indicații care nu sunt cuprinse în baza de date menționată la alineatul (2) sau care nu corespund reprezentării desenului sau modelului industrial, Oficiul poate propune indicații de produs din baza de date respectivă. Oficiul poate efectua examinarea pe baza indicațiilor de produs propuse, în cazul în care solicitantul nu răspunde în termenul stabilit de Oficiu. Articolul 41 Dreptul de prioritate

(1) Persoana care a depus în mod corespunzător o cerere de înregistrare a unui desen sau model industrial sau a unui model de utilitate în sau pentru oricare dintre statele părți la Convenția de la Paris sau la Acordul de instituire a Organizației Mondiale a Comerțului sau succesorul acesteia în drepturi beneficiază, la depunerea cererii de înregistrare a unui desen sau model industrial UE pentru același desen sau model industrial ori pentru același model de utilitate, de un drept de prioritate pentru o perioadă de 6 luni începând cu data de depunere a primei cereri. (2) Se recunoaște că dă naștere dreptului de prioritate orice depozit care, în temeiul dreptului intern al statului în care a fost efectuat sau în temeiul unor acorduri bilaterale sau multilaterale, este suficient pentru a se stabili data la care a fost depusă cererea, oricare ar fi rezultatul acesteia. (3) Pentru stabilirea priorității se consideră drept primă cerere o cerere ulterioară de înregistrare a unui desen sau model industrial care a făcut deja obiectul unei prime cereri anterioare în sau pentru același stat, cu condiția ca, la data de depunere a cererii ulterioare, cererea anterioară să fi fost retrasă, abandonată sau refuzată fără a fi fost supusă unei